Markkinakuva
Ja hih, hepo, hei! Pläsi hirnahtaa
 ja vinkuu piiskan siima,
 ja pojat ne laulaa ja laskettaa
 kuin tuulispäinen viima!

 Taas Römpötin Antin hanuri soi
 sitä kaikenmaailman polskaa.
 Ja Sipilän Hekkua naurattaa,
 kun tamman vatta holskaa.

 Se tamma se markkinakonstit tais,
 monen veijarin käissä se kulki,
 taas nostaa se häntää ja hirnahtaa
 ne markkina-riemut julki.

 Sula hei sula vei, ilon tirske soi
 jo Lumperin Jaskan reestä,
 kun Jaska se tyttöjä naurattaa,
 niin löytyy ne hauskat eestä...

 Hih hei! – ei köyhä, ei kipeä oo
 tuo Toiskan remseä Iiska,
 noin jalka sen reestä on retkallaan
 ja heiluu sen pojan piiska! –

 Ne on kansanjuhlia oikeita
 nää markkinat Suomen maassa,
 kun Jaskat ja Iiskat leiskuvat
 kuin päkä-päkä-pässit haassa.